CELEX: 32022R0478
Language: hu
Date: 2022-03-24 00:00:00
Title: A Bizottság (EU) 2022/478 végrehajtási rendelete (2022. március 24.) a Törökországból származó, emberi fogyasztásra szánt kagylók behozatalára vonatkozó védintézkedések fenntartásáról (EGT-vonatkozású szöveg)

2022.3.25.   
               
               
                  HU
               
               
                  Az Európai Unió Hivatalos Lapja
               
               
                  L 98/54
               
            
         A BIZOTTSÁG (EU) 2022/478 VÉGREHAJTÁSI RENDELETE
         (2022. március 24.)
         a Törökországból származó, emberi fogyasztásra szánt kagylók behozatalára vonatkozó védintézkedések fenntartásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 128. cikke (1) bekezdésére,
         mivel:
         
                     (1)
                  
                  
                     A 743/2013/EU bizottsági végrehajtási rendelet (2) elfogadására azt követően került sor, hogy a bizottsági ellenőrzések hiányosságokat tártak fel az Unióba történő beléptetésre szánt kagylók tenyésztésére vonatkozó hatósági ellenőrzéseknek a török illetékes hatóságok általi végrehajtása terén, továbbá hogy egyes tagállamok arról számoltak be, hogy Törökországból olyan kagylószállítmányok érkeztek, amelyek nem feleltek meg az uniós mikrobiológiai előírásoknak.
                  
               
                     (2)
                  
                  
                     A legutóbbi, 2015 szeptemberében végzett bizottsági ellenőrzés megállapította, hogy az Unióba történő beléptetésre szánt kagylók ellenőrzési rendszerében továbbra is jelentős hiányosságok tapasztalhatók.
                  
               
                     (3)
                  
                  
                     2020 januárjában az illetékes török hatóságok tájékoztatást nyújtottak a hiányosságok korrekciója céljából meghozott intézkedésekről. Bár ezt eredetileg papíron kedvezően értékelték, a Covid19-világjárvány korlátozásai miatt még nem volt lehetőség az említett intézkedések végrehajtását a helyszínen is ellenőrizni. Amíg ezen ellenőrzés eredményeit kedvező nem értékelik, a 743/2013/EU végrehajtási rendelettel bevezetett intézkedéseknek hatályban kell maradniuk.
                  
               
                     (4)
                  
                  
                     A 743/2013/EU végrehajtási rendelet 2021. december 31-én hatályát vesztette. Továbbá, mivel a fenti rendelet alapját képező 97/78/EK tanácsi irányelv (3) már nem alkalmazandó, a bizottsági végrehajtási rendelet jogalapját naprakésszé kell tenni az (EU) 2017/625 rendelet 128. cikkére való hivatkozás érdekében.
                  
               
                     (5)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottsága véleményével,
                  
               ELFOGADTA EZT A RENDELETET:
         
            1. cikk
            Tárgy
            Ez a rendelet az emberi fogyasztásra szánt és Törökországból származó vagy onnan feladott élő, hűtött, fagyasztott és feldolgozott kagylókra (KN-kódok: 0307, 1605) alkalmazandó.
         
         
            2. cikk
            Élő és hűtött kagylók beléptetésének tilalma
            A tagállamok nem engedélyezik a Törökországból származó vagy onnan feladott élő és hűtött kagylók beléptetését az Európai Unióba.
         
         
            3. cikk
            A fagyasztott és feldolgozott kagylókra vonatkozó intézkedések
            
               (1)   A tagállamok a (2) bekezdésben előírtak szerint megfelelő mintavételi tervek és kimutatási módszerek alkalmazásával vizsgálatokat végeznek a fagyasztott és feldolgozott kagylók Törökországból származó vagy onnan feladott szállítmányain.
               Az említett vizsgálatokat az érintett szállítmány Unióba történő beléptetésének helye szerinti határállomáson végzik.
            
            
               (2)   A tagállamok az alábbiak kimutatásához szükséges vizsgálatokat végzik el:
               
                           a)
                        
                        
                           a fagyasztott kagylók valamennyi szállítmányában az Escherichia colival való szennyeződés szintje;
                        
                     
                           b)
                        
                        
                           fagyasztott vagy feldolgozott kagylók valamennyi szállítmányában a tengeri biotoxinok előfordulása.
                        
                     
            
               (3)   Az (1) és (2) bekezdésben említett vizsgálatoknak alávetett szállítmányok az érintett határállomáson az illetékes hatóságok felügyelete alatt maradnak a vizsgálatok eredményének megérkezéséig és értékeléséig.
            
            
               (4)   Ha az (1) és (2) bekezdésben említett vizsgálatok azt mutatják, hogy egy szállítmány valószínűleg káros az emberi egészségre, az illetékes hatóság haladéktalanul lefoglalja azt, és vagy megsemmisíti, vagy az (EU) 2017/625 rendelet 67. cikkében előírtak szerint és ugyanazon rendelet 71. cikkének (1) és (2) bekezdésének megfelelően különleges kezelésnek veti alá.
            
         
         
            4. cikk
            Kiadás
            Az e rendelet alkalmazásával kapcsolatban a tagállamoknál felmerült kiadások a kérdéses szállítmánynak az Unióba történő beléptetés helye szerinti határállomáson történő bemutatása időpontjában a szállítmányért felelős gazdasági szereplőt vagy annak képviselőjét terhelik.
         
         
            5. cikk
            Hatálybalépés és az alkalmazás időtartama
            Ez a rendelet az Európai Unió Hivatalos Lapjában való kihirdetését követő negyedik napon lép hatályba.
            Ezt a rendeletet 2023. december 31-ig kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. március 24-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 95., 2017.4.7., 1. o.
         
         
            (2)  A Bizottság 743/2013/EU végrehajtási rendelete (2013. július 31.) a Törökországból származó, emberi fogyasztásra szánt kéthéjú kagylók behozatalára vonatkozó védintézkedések bevezetéséről (HL L 205., 2013.8.1., 1. o.).
         
            (3)  A Tanács 97/78/EK irányelve (1997. december 18.) a harmadik országokból a Közösségbe behozott termékek állategészségügyi ellenőrzésének megszervezésére irányadó elvek megállapításáról (HL L 24., 1998.1.30., 9. o.).